ชาวสมุทรสาครแห่จองเหรียญที่ระลึกในโอกาสการพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร
ประชาชนชาวจังหวัดสมุทรสาครจำนวนมากแห่จองเหรียญที่ระลึกในโอกาสการพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร  
 	วันนี้ (22 สิงหาคม 2560) ที่สำนักงานธนารักษ์จังหวัดสมุทรสาคร  ศาลากลางจังหวัดสมุทรสาคร  ตำบลมหาชัย  อำเภอเมืองสมุทรสาคร  มีประชาชนจำนวนมากเดินทางมาจองเหรียญที่ระลึกในโอกาสการพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร กันเป็นจำนวนมาก 
 	นางบุษกร  ปราบณศักดิ์  ธนารักษ์พื้นที่สมุทรสาคร  เปิดเผยว่า  กรมธนารักษ์ได้จัดทำเหรียญที่ระลึกในโอกาสการพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช  บรมนาถบพิตร  โดยเปิดรับจองตั้งแต่วันนี้ (22 สิงหาคม 2560) เป็นวันแรกและสิ้นสุดการจองในวันที่ 30 กันยายน 2560 ซึ่งเหรียญที่ระลึกมี 4 ประเภท ได้แก่ เหรียญที่ระลึกทองคำ ราคาเหรียญละ 50,000 บาท, เหรียญที่ระลึกเงิน ราคาเหรียญละ 2,000 บาท เหรียญที่ระลึกทองแดงพ่นทราย ราคาเหรียญละ 3,000 บาท และเหรียญที่ระลึกคิวโปรนิกเกิล ราคาเหรียญละ 100 บาท 
สำหรับประชาชนที่จะเดินทางมาจองเหรียญที่ระลึกสามารถจองได้ที่สำนักงานธนารักษ์จังหวัดสมุทรสาคร และธนาคารต่างๆ 19 ธนาคารทุกสาขา (สำหรับธนาคารเปิดรับจองเหรียญที่ระลึก 3 ประเภท ยกเว้นเหรียญที่ระลึกทองแดงรมดำพ่นทราย) โดยประชาชนต้องเตรียมบัตรประชาชนมาเพื่อลงทะเบียน ผู้สั่งจอง 1 คน สามารถจองได้ไม่เกิน 3 สิทธิ (3 บัตรประชาชนรวมตนเองต้องเป็นบัตรตัวจริงเท่านั้น)  ทั้งนี้ ผู้ที่ใช้สิทธิ์แล้ว ก็จะไม่สามารถมาใช้สิทธิ์ซ้ำได้อีก เพราะได้ใช้เลขบัตรประจำตัวประชาชนเป็นการลงทะเบียน   ทั้งนี้  สามารถติดต่อสอบถามได้ที่ สำนักงานธนารักษ์จังหวัดสมุทรสาคร  ศาลากลางจังหวัดสมุทรสาคร  ตำบลมหาชัย  อำเภอเมือง  จังหวัดสมุทรสาคร  โทรศัพท์.034-411712